**Támogatási útmutató**

A támogatás kizárólag a megpályázott program(ok)hoz, rendezvény(ek)hez kapcsolódó, dologi jellegű kiadások (kivéve rezsi), fogyóeszközök beszerzésének fedezetére szolgál.

**A pályázó magánszemély a támogatás összegét saját rezsijének fedezetére, személyi jellegű kiadásokra, illetve dohánytermékek és alkoholtartalmú termékek vásárlására NEM használhatja fel.**

*Fogyóeszköznek* számít minden, ami gyorsan amortizálódik, ami jellemzően nem használható egy éven túlmenően. Ezek megvásárolhatóak a keretből (pl.: nyomdaeszközök, kreatív eszközök, növények, stb.).

Az egy éven túli használatra alkalmas eszközök tárgyi eszközök, amelyekre a támogatás nem fordítható. Ezen eszközök bérlésére azonban lehetőséget biztosít a pályázat (pl.: projektor, asztalok, padok, grillező, terembér, elektronikai eszközök stb.).

A támogatás korlátozottan használható fel **élelmiszerek vásárlására: max. 15 000 (tizenötezer) Ft erejéig**, mivel a felhasználás nyilvános esemény keretében történik.

Számlaképes szolgáltatótól vásárolható szolgáltatás a keretből (pl.: egyéni vállalkozó művészek, oktatók, terembérlet stb.).

**Elszámolás:**

A pályázat előfinanszírozású, max. 150 000 (százötvenezer) Ft erejéig.

**A pályázó a költségvetést** olyan, **saját nevére kiállított számlákkal köteles igazolni**, amelyek a projekthez csatolt előzetes költségvetés terv, és projekt-terv alapján megalapozottak. A számlákat a projekt beszámolójához kell csatolni.

**Felhívjuk** a pályázó figyelmét, hogy a támogatás felhasználásával adózási kötelezettsége keletkezhet, amelyért a pályázó maga felel. A pályázati támogatás után befizetendő adókért az Önkormányzat nem vállal felelősséget.

A magánszemélynek a pályázatban elnyert összeg utáni közterheket az önálló tevékenységre vonatkozó szabályok szerint kell megállapítani.

Az önálló tevékenységből származó bevételből a magánszemély – a személyi jövedelemadóról (szja) szóló 1995. évi XCVII. törvény 2. és 3. számú mellékleteit is figyelembe véve – tételes költségelszámolással (számlák, egyéb bizonylatok alapján) vagy a bevétel 10 százalékában meghatározott költségátalány elszámolásával számíthatja ki a jövedelmét.

Egy adóéven belül a magánszemély csak az egyik módszert választhatja, amelyet valamennyi önálló tevékenysége esetén alkalmaznia kell. Ha azonban, a magánszemély év közben a 10 százalékos költséghányadot választotta, de megfelelő igazolásokkal rendelkezik, akkor lehetősége van arra is, hogy év végén mégis a tételes költségelszámolást alkalmazza.